สสจ.ประจวบฯ เร่งควบคุมการแพร่ระบาดโรคโควิด-19 ภายในค่ายฤทธิฤาชัย หัวหิน
นายสุริยะ คูหะรัตน์ นายแพทย์สาธารณสุขจังหวัด (สสจ.) ประจวบคีรีขันธ์ เปิดเผยว่า ขณะนี้พบคลัสเตอร์การระบาดโรคโควิด-19 ภายในค่ายฤทธิฤาชัย พื้นที่หมู่ 3 บ้านป่าละอู ตำบลห้วยสัตว์ใหญ่ อำเภอหัวหิน ห่างจากตัวเมืองหัวหิน 60 กิโลเมตร มีตำรวจนายสิบจบใหม่ที่เดินทางมาจาก 3 จังหวัดชายแดนภาคใต้ รวม 450 นาย เพื่อฝึกหลักสูตรพิเศษ ติดเชื้อโควิดสะสมแล้ว 340 นาย ได้ส่งตัวอย่างเชื้อไปตรวจหาสายพันธุ์ที่ศูนย์วิทยาศาสตร์การแพทย์ จังหวัดสมุทรสงคราม เพื่อให้ทราบผลที่ชัดเจนและได้นำผู้ป่วยติดเชื้อเข้ารักษาตัวที่โรงพยาบาลหัวหินและโรงพยาบาลสนาม โรงเรียนพนิยชการหัวหินและโรงพยาบาลสนามโรงแรมสวนสนประดิพัทธ์ ให้ยาฟ้าทะลายโจร รักษาอาการเบื้องต้นและกักตัวกลุ่มเสี่ยงเพื่อตรวจค้นหาผู้ติดเชื้อเพิ่ม โดยคาดว่าการระบาดมาจาก การจ้างคนในพื้นที่ซึ่งพบคลัสเตอร์การติดเชื้อเป็นผู้ช่วยแม่ครัวทำอาหารเลี้ยงในค่าย โดยก่อนการฝึกได้รับอนุญาตจากคณะกรรมการโรคติดต่อจังหวัดฯ แล้ว โดยมีประวัติการฉีดวัคซีนซิโนแวคครบ 2 เข็มทุกคน และพักในค่ายตลอดระยะเวลาของการฝึก สถานการณ์ขณะนี้ยังอยู่ในจุดที่ควบคุมได้เพื่อไม่ให้การแพร่ระบาดขยายวงกว้าง